2008 YILDA GʻOʻZANI DEFOLIATSIYA QILISh ChORA-TADBIRLARI TOʻGʻRISIDA
(resolution, 2020-09-28)

Gʻoʻzani oʻz vaqtida va sifatli defoliatsiya qilish, dalalarni paxta hosilini erta muddatlarda yigʻishtirib olishga tayyorlash va paxta terish mashinalaridan samarali foydalanish maqsadida: 1. Oʻzbekiston Respublikasi Qishloq va suv xoʻjaligi vazirligining Qoraqalpogʻiston Respublikasi Vazirlar Kengashi va viloyatlar hokimliklari bilan kelishilgan 2008-yilda gʻoʻza defoliatsiya qilinadigan 1-ilovaga* muvofiq maydonlar va uning maqbul muddatlari toʻgʻrisidagi taklifi qabul qilinsin. 2. Qoraqalpogʻiston Respublikasi Vazirlar Kengashi, viloyatlar va tumanlar hokimliklari gʻoʻzaning yetilish davri, navi va joylardagi ob-havo-iqlim sharoitlarini hisobga olgan holda gʻoʻza ekilgan muddatlari, paxta ochilishi jadalligini hamda tumanlar va fermer xoʻjaliklari boʻyicha gʻoʻzani 1-ilovada belgilangan maydonlar va muddatlarda defoliatsiya qilish yuzasidan tegishli qarorlar qabul qilsinlar. Gʻoʻza belgilangan muddatlarda sifatli defoliatsiya qilinishi va defoliantlarni ishlatish normalari hamda tavsiyalariga qatʼiy rioya etilishi uchun shaxsiy javobgarlik Qoraqalpogʻiston Respublikasi Vazirlar Kengashi Raisi, viloyatlar va tumanlar hokimlari, Oʻzbekiston Respublikasi qishloq va suv xoʻjaligi vaziri zimmalariga yuklansin. Oʻzbekiston Respublikasi Bosh prokuraturasi defoliatsiya oʻtkazilishi, eng avvalo defoliantlarni ishlatish muddatlari va belgilangan normalariga rioya etilishi ustidan qatʼiy nazorat oʻrnatsin. 3. Oʻzbekiston Respublikasining Bosh vaziri (Sh.M. Mirziyoyev): joriy yilning 15-avgustigacha defoliatsiyaga tayyorgarlik koʻrish va olib borish ishlarini muvofiqlashtiruvchi respublika ishchi ekspert komissiyasini, shuningdek Qoraqalpogʻiston Respublikasi, viloyatlar va tumanlarda ekspert ishchi komissiyalarini tashkil qilsin, ularning tarkibiga Oʻzbekiston Respublikasi Qishloq va suv xoʻjaligi vazirligi, Respublika oʻsimliklarni himoya qilish va agrokimyo markazi, “Oʻzpaxtasanoat” uyushmasi, Oʻzbekiston “Sifat” markazi, “Qishloqxoʻjalikkimyo” hududiy aksiyadorlik jamiyatlari mutaxassislarini kiritsin; ishchi komissiyalar bilan birgalikda defoliatsiya ishlari oʻtkazilishi ustidan qatʼiy va doimiy nazoratni taʼminlasin hamda agrotexnika tadbirlarini oʻtkazish borasida belgilangan muddatlar va normalarga rioya etishni taʼminlamayotgan mansabdor shaxslarga nisbatan qattiq shaxsiy javobgarlik choralarini koʻrsin. 4. Qoraqalpogʻiston Respublikasi Vazirlar Kengashi, viloyatlar hokimliklari, Oʻzbekiston Respublikasi Qishloq va suv xoʻjaligi vazirligi, “Oʻzkimyosanoat” davlat aksiyadorlik kompaniyasi, “Oʻzagromashservis” uyushmasi, “Qishloqxoʻjalikkimyo” hududiy aksiyadorlik jamiyatlari joriy yilning 20-avgustigacha: fermer xoʻjaliklari boʻyicha defoliatsiya oʻtkazish maydonlarini aniqlasinlar va har bir tuman boʻyicha defoliantlar bilan taʼminlash hamda ularni alohida ajratilgan joylarda tayyorlash uchun tegishli shart-sharoitlar yaratish, defoliatsiyani maqbul muddatlarda tashkil etish va oʻtkazish tadbirlarini ishlab chiqsinlar. Gʻoʻza defoliatsiya qilinadigan maydonlarni aniqlashda urugʻlik chigit maydonlari hisobga olinmasin; defoliatsiyani yerda bajariladigan usullar bilan oʻtkazish uchun texnik vositalar va apparatlar tayyorlanishini tugallasinlar; maydonchalarni tayyorlashni taxt qilib qoʻysinlar va ularda defoliantlar eritmasini tayyorlash uchun zarur idishlar va boshqa texnik vositalar mavjud boʻlishini taʼminlasinlar. 5. “Oʻzbekiston havo yoʻllari” milliy aviakompaniyasi “Oʻzkimyosanoat” DAK buyurtmanomalari boʻyicha gʻoʻza defoliatsiyasini oʻtkazish uchun samolyotlar ajratsin va ular 2-ilovaga* muvofiq taqsimlab berilgan holda mintaqalarga 2008-yil 15-avgustgacha yetib borishini taʼminlasin. Viloyatlar hokimliklari joriy yilning 15-avgustiga qadar maxsus aerodromlar tayyorlanishini, shu jumladan uchuvchilar uchun zarur maishiy sharoitlar yaratilishini tugallasinlar. 6. “Oʻzneftmahsulot” kompaniyasi yonilgʻi-moylash materiallarining zarur zaxirasini yaratsin hamda purkagichlar va samolyotlar ishini taʼminlash uchun gʻoʻzani defoliatsiya qilish davrida ularning belgilangan tartibda uzluksiz yetkazib berilishini tashkil etsin. 7. Oʻzbekiston Respublikasi Moliya vazirligi, Davlat ehtiyojlari uchun xarid qilinadigan qishloq xoʻjaligi mahsulotlarining hisob-kitob jamgʻarmasi bir hafta muddatda, asosli buyurtmanomalarga binoan tijorat banklariga fermer xoʻjaliklari uchun gʻoʻza defoliatsiyasini oʻtkazishga zarur kredit mablagʻlarini, kelgusida ulardan defoliantlar xarid qilish hamda “Qishloqxoʻjalikkimyo” hududiy aksiyadorlik jamiyatlari va “SAR” aviakompaniyasi xizmatlariga haq toʻlash uchun foydalanish maqsadida, belgilangan tartibda ajratib bersin. 8. Mazkur Qarorning ijrosini nazorat qilish Oʻzbekiston Respublikasi Bosh vaziri Sh.M. Mirziyoyev zimmasiga yuklansin.